# KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2020. október 21-i ülésére)

**Tárgy:** **A parkolás biztosításának módjáról, parkolóhely-építési**

**kötelezettségről és annak megváltásáról szóló önkormányzati rendelet módosítása**

A Képviselő-testület 2005. évben megalkotta a parkolás biztosításának módjáról, parkolóhely-építési kötelezettségről és annak megváltásáról szóló 18/2005. (IX.22.) önkormányzati rendeletet (továbbiakban: Rendelet).

A Rendelet Kiskőrös Város közigazgatási területén létesített új parkolóhelyek megvalósítása esetére tartalmaz szabályokat, a parkolóhely-építési kötelezettség, a közterületi parkoló építése és a parkolóhely-építési kötelezettség pénzbeni megváltása tárgykörökben, összhangban a vonatkozó jogszabályokkal.

Az országos településrendezési és építési követelményekről szóló 253/1997. (XII.20.) Korm. rendelet (továbbiakban: OTÉK) 42. §-a értelmében az új építmények, önálló rendeltetési egységek, területek rendeltetésszerű használatához legalább az OTÉK-ban előírt mennyiségű és fajtájú gépjármű elhelyezési lehetőségét, továbbá rendszeres teherszállítás esetén rakodóhelyet kell biztosítani. Meglévő építmények bővítése, átalakítása, rendeltetésük módosítása esetében, bizonyos kivételektől eltekintve, csak a bővítésből, az átalakításból, vagy az új rendeltetésből eredő többlet gépjármű elhelyezéséről kell gondoskodni, a meglévők megtartása mellett.

A Rendelet értelmében az építtető parkolóhely-építési kötelezettségét, Kiskőrös Város Önkormányzatával (továbbiakban: Önkormányzat) kötött szerződés alapján közterületi parkoló építésével, vagy a pakolóhely-építési kötelezettség pénzbeni megváltása útján is teljesítheti. A pénzbeni megváltás esetében, az Önkormányzat átvállalja a parkolóhely megépítését. A parkoló-létesítési kötelezettség átvállalásáról az Önkormányzat nevében a polgármester szerződést köt az építtetővel. A szerződésnek tartalmaznia kell az Önkormányzat által létesítendő parkoló-férőhelyek számát, azok megvalósításának várható időpontját, valamint a fizetendő megváltási díj összegét és megfizetésének határidejét.

A Rendelet értelmében a parkolóhelyek megváltási díja, férőhelyenként 200.000,- forint. Az összeget indokolt felülvizsgálni. Figyelemmel arra, hogy az összeg 2005. év óta változatlan és az eltelt 15 évben a parkolóhely létesítés költségei jelentősen megemelkedtek javaslom, hogy a parkolóhelyek megváltási díja a jövőben férőhelyenként 430.000,- forint összegre módosuljon.

A Rendelet további módosításai a jogalkotásról szóló 2010. évi CXXX. törvény szabályainak való megfelelést szolgálják.

A fentiek alapján javaslom, hogy a Képviselő-testület a parkolás biztosításának módjáról, parkolóhely-építési kötelezettségről és annak megváltásáról szóló rendeletet a rendelet-tervezetben foglaltak szerint módosítsa.

**Kiskőrös, 2020. október 16.**

 **Domonyi László s.k.,**

 **polgármester**

**KISKŐRÖS VÁROS ÖNKORMÁNYZATA**

**KÉPVISELŐ-TESTÜLETÉNEK**

**……./2020. ( ) önkormányzati rendelete**

**a parkolás biztosításának módjáról, parkolóhely-építési kötelezettségről és annak megváltásáról szóló**

**18/2005. (IX.22.) önkormányzati rendelet módosításáról**

(Tervezet)

Kiskőrös Város Önkormányzatának Képviselő-testülete az Alaptörvény 32. cikk (1) bekezdésében meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

1. **§**

A parkolás biztosításának módjáról, parkolóhely-építési kötelezettségről és annak megváltásáról szóló 18/2005. (IX.22.) önkormányzati rendelet (a továbbiakban: Rendelet) bevezető részének helyébe a következő rendelkezés lép:

„Kiskőrös Város Önkormányzatának Képviselő-testülete az Alaptörvény 32. cikk (1) bekezdésében meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:”

1. **§**

A Rendelet 4. § (3) bekezdés helyébe a következő rendelkezés lép:

„(3) A parkolóhelyek megváltási díja, férőhelyenként: 430.000, - forint.”

1. **§**

A Rendelet 2. § (1) bekezdésében a „az OTÉK” szövegrész helyébe a „az országos településrendezési és építési követelményekről szóló 253/1997. (XII.20.) Korm. rendelet” szöveg lép.

1. **§**

Ez a rendelet a kihirdetését követő napon lép hatályba.